Lionel Scaloni

Lionel Sebastián Scaloni (sündinud 16. mail 1978 Pujatos) on Argentina jalgpallitreener ja endine jalgpallur (kaitsja).

Jalgpallurikarjääri jooksul mängis Scaloni Argentina klubides Newell's Old Boys (1995–1996) ja Estudiantes (1996–1997), Hispaania klubides Deportivo La Coruña (1998–2006), Racing Santander (2006–2007) ja Mallorca (2008–2009), Inglismaa klubis West Ham United (2006) ning Itaalia klubides Rooma Lazio (2007–2013) ja Atalanta (2013–2015). Deportivo La Coruñaga tuli ta hooajal 1999/00 Hispaania meistriks. Argentina jalgpallikoondises mängis Scaloni aastatel 2003–2006 kokku seitse korda. Ta kuulus Argentina koondisse 2006. aasta maailmameistrivõistlustel. Turniiril mängis ta ainsal korral kaheksandikfinaalis Mehhiko vastu.

Pärast jalgpallurikarjääri lõppu on Scaloni töötanud treenerina. Aastatel 2016–2017 oli ta Hispaania klubi Sevilla abitreener, seejärel töötas Argentina koondise juures. Aastatel 2017–2018 oli ta koondise abitreener. Pärast Argentina koondise ebaõnnestunud 2018. aasta maailmameistrivõistlusi määrati Scaloni ja Pablo Aimar koondise peatreeneri kohusetäitjateks ning juba samal aastal sai Scaloni Argentina koondise peatreeneriks. 2021. aastal võitis tema juhendatud Argentina koondis Copa América.

 Saavutused 
 Mängijana 
Deportivo
La Liga: 1999–2000
Copa del Rey: 2001–02
Supercopa de España: 2002
West Ham
FA Cup: teine koht 2005–06
Argentina
Juunioride maailmameister: 1997
Peatreenerina
Argentina
Copa América: 2021

Kategooria:Argentina jalgpallitreenerid
Kategooria:Argentina jalgpallurid
Kategooria:Deportivo La Coruña mängijad
Kategooria:RCD Mallorca jalgpallurid
Kategooria:West Ham Unitedi mängijad
Kategooria:Rooma Lazio mängijad
Kategooria:Atalanta BC mängijad
Kategooria:La Liga mängijad
Kategooria:Serie A mängijad
Kategooria:Premier League'i mängijad
Kategooria:Sündinud 1978